Preocupari europene in privinta protectiei si nediscriminarii copiilor si tinerilor

1. CONSIDERAŢII GENERALE

Până în perioada modernă, copiii erau consideraţi ca fiind proprietatea părinţilor lor, aceştia din urmă fiind cei care luau decizii referitor la viaţa copiilor, pregătirea lor, sau utilizarea acestora ca forţă de muncă, în timp ce copiii datorau părinţilor supunere absolută.

Industrializarea şi introducerea învăţământului obligatoriu a adus primele semne de operare a unor distincţii între lumea copiilor şi cea a adulţilor, modificându-se treptat şi concepţia privind supunerea şi îndatoririle copiilor.

Secolele al XVIII-lea şi al XIX-lea au adus în multe ţări interzicerea prin lege a utilizării forţei de muncă a copiilor. În anul 1899, în SUA, au fost înfiinţate tribunale pentru minori.

În 1902, psihopedagogul Ellen Key a declarat secolul al XX-lea ca fiind "secolul copilului". Chiar dacă exploatarea copiilor, acoperind o gamă – din nefericire – largă, continuă în unele zone ale globului, secolul al XX-lea a reprezentat perioada cea mai importantă pentru istoria drepturilor copiilor.

Mişcarea în favoarea drepturilor copilului este legată de Eglantyne Jebb care, îngrijorată de “situaţia catastrofală” a copiilor refugiaţi ca urmare a primului război mondial şi convinsă de necesitatea unei acţiuni permanente în sprijinul copiilor, a elaborat o “Cartă pentru copii” (Children’s Charter), pe care a înaintat-o Societăţii Naţiunilor din Geneva.

Carta a fost adoptată în septembrie 1924 de Adunarea Generală a Societăţii Naţiunilor, sub titulatura de “Declaraţia de la Geneva”. Această Declaraţie conţinea drepturile fundamentale ale copilului în privinţa bunăstării sale, dar nu avea caracter de constrângere. La dezmembrarea Societăţii Naţiunilor (1946), Declaraţia şi-a pierdut fundamentul.

După al doilea război mondial, Declaraţia de la Geneva, cu anumite amendamente, a fost recunoscută prin adoptarea Declaraţiei universale a drepturilor omului de către Adunarea Generală a Naţiunilor Unite (1948). Nu era însă prevăzut un document separat, adaptat nevoilor copilului. Declaraţia universală a drepturilor omului conţine anumite elemente în favoarea copiilor, în special în privinţa protecţiei acestora.

În noiembrie 1959, Adunarea Generală a Naţiunilor Unite a adoptat Declaraţia drepturilor copilului. Declaraţia conţine drepturi concrete, cum ar fi dreptul la cetăţenie, învăţământ elementar gratuit etc.

Pactele internaţionale privitoare la drepturile economice, sociale şi culturale, la drepturile civile şi politice (1966) sunt practic primele tratate generale în domeniul drepturilor omului. Ele conţin şi dispoziţii care se referă la copii, la principiile de nediscriminare, la dreptul la protecţie din partea familiei, a societăţii şi statului, dreptul la cetăţenie, protecţia copilului în caz de separare a părinţilor, precum şi la alte drepturi.

Adunarea Generală a ONU a aprobat declararea anului 1979 ca “An internaţional al copilului”.

UNICEF şi diverse ONG-uri internaţionale au jucat un rol important în procesul de elaborare a Convenţiei (adoptată în noiembrie 1989 de Adunarea Generală a ONU). Convenţia privind drepturile copilului era un instrument menit să oblige statele să se angajeze activ în favoarea bunăstării copiilor şi să reunească într-un singur document drepturi ale copilului prevăzute în peste 80 de documente de drept internaţional.

Protocoalele adiţionale la Convenţie se referă la:

1. implicarea copiilor în conflicte armate – tinerii sub 18 ani nu pot fi încorporaţi obligatoriu; 

2. al doilea protocol se referă la traficul de copii, prostituţia şi pornografia infantilă.

Ambele protocoale au intrat în vigoare în anul 2002.

Prin ratificarea Convenţiei, statele semnatare se angajează să prezinte Comitetului ONU pentru drepturile copilului – la 2 ani după ratificare şi apoi la fiecare 5 ani – rapoarte privind stadiul implementării Convenţiei.

	2.
	DREPTURILE ŞI COMBATEREA DISCRIMINĂRII COPIILOR ŞI TINERILOR ÎN ATENŢIA FORURILOR EUROPENE


Protecţia copiilor trebuie să fie o prioritate pentru toate politicile relevante în domeniu, atât la nivel naţional, cât şi comunitar. Adulţii au o responsabilitate specială în salvgardarea drepturilor copiilor, tocmai datorită vulnerabilităţii acestora. Problematica copiilor trebuie să fie parte integrantă a preocupărilor şi competenţelor UE.

Euronet (European Children’s Network) consideră că trebuie să fie instituită o “marjă de manevră” a UE pentru protejarea intereselor copiilor. Analiştii apreciază că politicile comunitare pot avea efecte negative asupra copiilor în domenii cum ar fi politicile media sau protecţia consumatorului.

2.1. Respectarea drepturilor copilului

În momentul de faţă nu există o obligativitate pentru UE în a respecta drepturile copilului, spre deosebire de statele membre care, în legislaţia lor, trebuie să ţină cont de aceste drepturi – toate statele membre au ratificat Convenţia privind drepturile copilului.

Referirea specifică la “delicte împotriva copiilor” se face în art. 29 al Tratatului UE. În acest articol nu se oferă însă o bază legală pentru combaterea abuzurilor sexuale împotriva copiilor.

O serie de domenii privind protecţia copilului au trecut din sfera naţională de competenţă în cea comunitară, cum ar fi politica în domeniul azilului şi imigrării, a protecţiei consumatorului şi mass-media. La elaborarea legislaţiei UE în aceste domenii nu există însă o preocupare explicită pentru interesele copilului.

Comisia Europeană, apreciază analiştii, nu şi-a respectat întotdeauna angajamentele în privinţa copiilor şi a respectării drepturilor lor – de exemplu, în domeniul politicii de dezvoltarea în UE, având drept cauză absenţa unor mecanisme de sprijin. Problemele copiilor au vizibilitate redusă în planuri naţionale de acţiune, sau în alte reglementări. Nu este încă practicată evaluarea impactului politicilor asupra copiilor, monitorizarea legislaţiei în domeniu din perspectiva drepturilor copilului. O altă dificultate a venit din lipsa de coordonare la nivel european. Copiilor nu li se oferă posibilitatea de a participa şi exprima opiniile lor în chestiuni care îi privesc nemijlocit.

În Proiectul Tratatului pregătit de Convenţia asupra Viitorului Europei, în privinţa obiectivelor Uniunii, se fac referiri exprese la “protecţia drepturilor omului, în special a drepturilor copiilor”.

Aşa cum precizează analiştii, este necesară o acţiune energică şi susţinută pentru a asigura o adecvată promovare şi implementare a drepturilor şi intereselor copiilor şi tinerilor.

În martie 1999, Parlamentul European a subliniat necesitatea înfiinţării funcţiei de Comisar pentru drepturile copiilor în UE.

Un reprezentant pentru drepturile copilului va asista Comisia Europeană şi Consiliul UE în îndeplinirea angajamentelor în domeniu, asigurând o bună coordonare şi sprijin pentru politicile de dezvoltare şi implementare, monitorizare a rezultatelor şi o mai mare vizibilitate pentru politicile comunitare privind copiii şi drepturile lor.

Convenţia cu privire la drepturile copilului conferă copiilor dreptul de a solicita ca situaţia lor să fie luată în considerare în procesele de luare a deciziilor care îi privesc. În UE, nu există încă un Comisar sau o Direcţie pentru respectarea drepturilor copilului şi analiştii apreciază că există o slabă coordonare în domeniu.

Un reprezentant pentru respectarea drepturilor copilului ar asigura evaluări de impact, monitorizarea progreselor realizate, analiza politicilor şi programelor, sprijinirea şi pregătirea personalului din diferite structuri comunitare.

Art. 12, paragraful 1 din Convenţia privind drepturile copilului stipulează ca statele să asigure copiilor capabili de o opinie proprie, dreptul de a şi-o exprima liber – în problemele care îi vizează –, acestor opinii acordându-li-se atenţia cuvenită, în funcţie de vârsta şi gradul de maturitate a copilului.

Democraţia se bazează pe premisa că grupuri de cetăţeni se vor ridica în apărarea drepturilor şi intereselor lor. Modul în care adulţii îşi conturează optica şi îşi evidenţiază preocupările, rămâne încă departe de copii şi tineri.

Un reprezentant pentru drepturile copiilor s-ar face purtătorul lor de cuvânt, apărătorul drepturilor acestora, permiţând ca necesităţile, preocupările şi interesele copiilor să fie luate în considerare pe baza a ceea ce ei înşişi exprimă.

Analiştii apreciază că mandatul reprezentatului şi competenţa sa ar trebui să se extindă asupra tuturor instituţiilor UE şi domeniilor de politică, inclusiv politici interne şi externe. Reprezentantul va avea dreptul să întreprindă anchete în probleme care afectează copiii şi tinerii. De asemenea, va avea dreptul să evalueze impactul diferitelor politici UE asupra copiilor pentru a evalua posibilele consecinţe ale unor segmente de legislaţie.

Reprezentantul trebuie să aibă posibilitatea să-şi exprime părerea cu privire la legislaţie, politici şi programe pentru a asigura compatibilitatea acestora cu prevederile Convenţiei ONU cu privire la drepturile copilului şi angajamentele UE în domeniu. Acest reprezentant trebuie, de asemenea, să poată redacta rapoarte privind evoluţiile legislative şi de politică în domeniul protecţiei copilului, după cum trebuie să aibă şi drept de iniţiativă în ceea ce priveşte programele sau politicile din domeniu.

Misiunea reprezentantului presupune cooperarea şi coordonarea activităţilor diverselor foruri, răspunzând periodic în faţa Parlamentului European. În sarcina acestui reprezentant stă şi înfiinţarea unei structuri pentru participarea efectivă şi consultarea copiilor, precum şi asigurarea legăturilor cu ONG-urile cu preocupări în domeniul respectării drepturilor copiilor.

Activitatea în domeniul protecţiei copiilor acoperă o gamă variată de documente, schimburi de experienţă, etc. Printre metodele menite să contribuie la atingerea obiectivelor, pot fi menţionate:

· conştientizarea necesităţii unei permanente şi susţinute activităţi în domeniul protecţiei copilului, cu o atenţie deosebită acordată celor cu nevoi speciale şi importanţei prevenirii şi depistării abuzurilor;

· monitorizarea situaţiei copiilor din categoriile de risc;

· crearea unui climat în care copiii să se simtă în siguranţă, să fie încurajaţi să-şi exprime opiniile şi acestea să fie ascultate.

În sfera protecţiei copilului şi tânărului intră şi combaterea unor fenomene, cum ar fi:

- Neglijarea – neglijarea continuă sau accentuată a copilului, care poate conduce la afectarea stării sale de sănătate fizică sau mentală, cu consecinţe negative asupra dezvoltării sale;

- Abuzarea fizică – vătămarea corporală a unui copil, sau suspiciunea motivată că o asemenea vătămare s-a produs ori, cu bună ştiinţă, nu a fost împiedicată;

- Abuzul sexual – implicarea copiilor în activităţi sexuale la care copilul nu a putut, în mod conştient, să-şi exprime un consimţământ;

- Abuzul emoţional – rele tratamente, de durată sau de intensitate, aplicate minorului, precum şi respingerea sa dintr-un anumit mediu (familial, şcolar, societal, etc.);

- Motive de justificată preocupare – cuprind toate categoriile care nu coincid cu cele menţionate anterior, dar care reprezintă un factor de risc.

Standardele internaţionale în domeniul protecţiei copilului au urmărit următoarele direcţii prioritare:

· exploatarea muncii copiilor;

· implicarea copiilor în conflicte armate;

· administrarea justiţiei pentru categoria de vârstă corespunzătoare copiilor şi tinerilor;

· copiii orfani sau abandonaţi;

· copiii refugiaţi;

· copiii străzii;

· pedepsele corporale.

Preocupările referitoare la protecţia copilului s-au materializat în elaborarea unei game extinse de politici, din care pot fi menţionate:

· Protejarea şi sprijinirea copiilor şi tinerilor (decembrie 2000);

· Politica pentru protecţia copiilor şi tinerilor (mai 2001).

Aceste politici urmăresc traducerea în practică a preocupărilor privind protecţia copiilor şi tinerilor, obiectivele acestor politici fiind în deplină concordanţă cu reglementările internaţionale în domeniu şi răspunzând complexei realităţi a unui sistem cu geometrie variabilă, în care provocările la adresa copiilor câştigă, din păcate, în extindere şi profunzime.

În cadrul programului CRIN (Reţeaua de informare privind drepturile copilului) sunt primite rapoarte ale ONG-urilor cu activitate în domeniu, informaţii cu privire la desfăşurarea activităţilor vizând protecţia copilului în diferite regiuni şi se difuzează informaţii referitoare la probleme concrete ce se răsfrâng asupra copiilor.

Organizaţia Internaţională a Muncii estimează că, în lume, circa 250 milioane de copii între 5 şi 14 ani lucrează în ţări în curs de dezvoltare sau subdezvoltate, 120 milioane cu timp integral de muncă. Dintre aceştia 61% sunt în Asia, 32% în Africa şi aproape 7% în America Latină.

Multor copii le este refuzat dreptul la educaţie, unii dintre ei sunt supuşi relelor tratamente şi chiar aduşi în stare de sclavie.

Pentru realizarea obiectivelor lor, politicile în domeniul respectării drepturilor copiilor presupun:

· asigurarea pregătirii pentru un tratament adecvat al copiilor, mai ales a celor cu nevoi speciale;

· instituirea unor proceduri care să minimizeze posibilitatea de comitere a abuzurilor;

· stabilirea unor orientări precise privind tratamentul aplicat copiilor;

· instituirea unei proceduri care să permită sesizarea rapidă a oricărui abuz.

 

2.2. Combaterea discriminării copiilor şi tinerilor

Copii au acces limitat la majoritatea proceselor care fac parte integrantă din exercitarea drepturilor democratice fiind, în consecinţă, privaţi de o recunoaştere efectivă în calitate de cetăţeni.

Prin consecinţele sale, această practică este discriminatorie, rezultatul fiind o incapacitate de a răspunde adecvat drepturilor şi preocupărilor specifice copiilor şi tinerilor. Implicaţiile directe sunt legate de o posibilitate restrânsă de a recunoaşte, transpune în practică şi traduce în legislaţie priorităţile copiilor şi tinerilor. Opiniile şi experienţele copiilor şi tinerilor au posibilităţi limitate – uneori chiar inexistente – de a influenţa luarea deciziilor în cadrul instituţiilor naţionale şi europene.

Se impun măsuri explicite pentru combaterea discriminării copiilor şi tinerilor, măsuri care să le permită o prezenţă mai activă în procesul luării deciziilor, în special a celor care îi privesc. Este necesară recunoaşterea lor ca cetăţeni a căror opinie să fie ascultată şi luată în considerare.

Toate statele membre UE au ratificat Convenţia Naţiunilor Unite cu privire la Drepturile Copilului. care stabileşte obligaţii precise pentru guverne, astfel încât acestea să respecte şi să promoveze drepturile copilului.

Instituţiile UE trebuie să aibă în vedere:

· Dreptul tuturor copiilor la respectarea tuturor drepturilor prevăzute în Convenţie, fără vreo discriminare (art. 2);

· Obligaţia de a promova interesele fundamentale ale copilului (art. 3);

· Dreptul la viaţă şi dezvoltare optimă (art. 6);

· Dreptul de a fi ascultat şi luat în considerare (art. 12).

Analiştii apreciază că, deocamdată, drepturile şi interesele copilului şi tânărului nu sunt luate în mod satisfăcător în considerare, ceea ce duce la discriminare directă sau indirectă.

Conform acestor analişti, anumite grupuri sunt victime ale unor discriminări suplimentare datorită status-ului sau situaţiei lor concrete:

· discriminarea copiilor şi tinerilor consideraţi ca grup – aceştia nu beneficiază de reprezentare în cadrul activităţilor politice la nivel naţional sau european şi nu au alocată o cotă parte a planului de cheltuieli din UE;

· discriminarea unor grupuri de copii aparţinând minorităţilor etnice.

Impactul discriminator este evidenţiat şi în excluderea copiilor în ceea ce priveşte politicile economice europene – reflectată şi prin accentuarea sărăciei infantile în anumite medii şi prin reducerea cheltuielilor publice destinate copiilor.

Instituţiile UE sunt chemate să se preocupe activ de protecţia şi promovarea drepturilor copiilor şi tinerilor, pentru asigurarea unui standard de viaţă adecvat.

Drepturile copilului şi tânărului trebuie să fie în centrul atenţiei unor politici economice mai cuprinzătoare, nu numai a celor vizând excluziunea socială. Diferite grupuri de copii şi tineri sunt afectate în mod diferit de sărăcie şi excluziune socială.

Consultările pe această temă, desfăşurate în diverse state membre, au evidenţiat că anumite grupuri de copii şi tineri:

· sunt conştiente de existenţa unei discriminări faţă de alte grupuri de copii sau tineri, având reprezentarea injustiţiei în anumite direcţii;

· consideră o discriminare faptul că sunt în general ignoraţi în elaborarea politicilor publice;

· doresc să poată contribui la elaborarea politicilor care îi privesc.

UE, prin instituţiile sale, îşi propune să acorde o mai mare atenţie problemei discriminării copiilor şi tinerilor. Includerea în Tratatul de la Amsterdam a nediscriminării, deşi a constituit un pas înainte, prezintă totuşi unele limite – de exemplu, nu are efect imediat, măsurile propuse în baza acestei clauze necesitând acord anonim.

De asemenea, UE trebuie să promoveze – conform aprecierii analiştilor – o mai accentuată participare a copiilor şi tinerilor la viaţa social-economică. O preocupare trebuie să fie reprezentată de dezvoltarea unor structuri specifice prin care copiii înşişi să se poată implica.

Dintre recomandările vizând reducerea – cât mai mult posibil – a discriminării şi excluziunii sociale a copiilor în cadrul UE, pot fi menţionate cele care prevăd ca UE, prin instituţiile sale, să întreprindă măsuri de remediere vizând şase aspecte:

· absenţa acordării unei priorităţi sporite copiilor şi tinerilor;

· carenţe privind promovarea şi protecţia drepturilor copiilor şi tinerilor;

· absenţa în unele state a unor apărători independenţi ai copiilor şi tinerilor, la nivel naţional şi comunitar;

· lipsa unor informaţii privind nivelul de viaţă a copiilor şi impactul politicilor guvernamentale;

· absenţa unei coordonări eficiente între diferite departamente;

· deschiderea redusă spre problematica specifică vârstei.

Luarea redusă în considerare a opiniei copiilor şi discriminarea care rezultă de aici a fost subliniată şi în cadrul Consiliului Europei.

În strategia europeană în favoarea copiilor, adoptată de Adunarea Parlamentară a Consiliului Europei din 1996, s-a recunoscut nu numai faptul că drepturile copiilor sunt departe de a fi o realitate în multe ţări europene, dar şi că organizaţia Consiliului Europei trebuie să aibă un rol bine stabilit în a permite statelor să se conformeze angajamentelor luate în virtutea Convenţiei privind drepturile copilului. Strategia face referire la necesitatea unei mai mari egalităţi între adulţi şi copii şi recomandă guvernelor să adopte un cadru strategic care să ia în considerare copiii.

Această schemă-cadru cuprinde:

· acordarea unei mai mari priorităţi copiilor;

· promovarea şi protejarea drepturilor copiilor.

În cadrul programului vizând combaterea discriminării copiilor (în conformitate cu art. 137 din Tratat) drepturile şi interesele copiilor trebuie luate în considerare şi ar trebui recunoscut în mod explicit, după cum apreciază analiştii, faptul că interesele copiilor nu coincid întotdeauna cu cele ale părinţilor lor.

Statele membre sunt chemate să introducă în tratate un nou articol, recunoscând drepturile copiilor – pe baza Convenţiei Naţiunilor Unite cu privire la drepturile copiilor – şi obligaţiile UE de a proteja şi a promova aceste drepturi. În acest caz, drepturile copiilor ar fi luate în considerare în elaborarea legislaţiei şi politicilor şi în alocarea resurselor.

Printre alte recomandări, pot fi menţionate:

· Comisia Europeană ar trebui să încurajeze schimbul de experienţă în materie de dezvoltare şi de formare profesională vizând promovarea nediscriminării şi participarea activă în domeniile care privesc copiii;

· statele membre sunt chemate să-şi analizeze legislaţia pentru a se asigura că nu apar discriminări la adresa ansamblului sau a unor grupuri anume de copii, că există o reală egalitate de şanse, că legislaţia protejează efectiv interesele copiilor;

· mass-media din statele membre trebuie să fie încurajată să adopte coduri care să asigure respectarea drepturilor copiilor.

O altă direcţie de acţiune a fost înfiinţarea instituţiei apărătorilor drepturilor copiilor, precum şi a unei Agenţii pentru supravegherea respectării drepturilor omului, cu atribuţii speciale în domeniul protejării şi promovării drepturilor copiilor pe teritoriul UE. În felul acesta, se urmăreşte îmbunătăţirea cunoaşterii şi înţelegerii problemelor privind copiii şi impactul politicilor UE asupra vieţii acestora.

O altă direcţie de acţiune vizează coordonarea eficientă – pe teritoriul UE – a tuturor problemelor care vizează copiii. Se are în vedere promovarea participării copiilor şi recunoaşterea lor în calitate de cetăţeni ai UE. În acest sens, Comisia Europeană este chemată să încurajeze schimburile pozitive de experienţă în ceea ce priveşte promovarea participării copiilor şi să iniţieze un dialog cu copiii cu privire la strategiile ce vizează promovarea unei participări mai active a acestora, la elaborarea politicilor care îi vizează.

În calitate de deţinători de drepturi, copiii trebuie luaţi în considerare, iar politicienii trebuie să recunoască – conform opiniei analiştilor – nu numai că politicile în domeniul comerţului, creşterii economice, uniunii monetare, drepturilor consumatorului au un efect imediat asupra vieţii copiilor, ci şi faptul că există un drept legitim al copiilor de a solicita ca interesele lor să fie luate în considerare. Aceste interese nu au fost, până în prezent, recunoscute adecvat, apreciază analiştii.

În prezent, în UE trăiesc circa 90 milioane de copii. Schimbările sociale şi economice, precum şi cele demografice din statele membre vor avea un impact nu numai asupra condiţiilor imediate de viaţă a copiilor, ci şi pe termen lung.

Legislaţia şi politicile elaborate ca răspuns la aceste probleme şi schimbări survenite la nivel naţional şi european au o influenţă semnificativă asupra calităţii vieţii copiilor.

Analiştii apreciază că, la nivel european, recunoaşterea intereselor copiilor nu a avansat prea mult, copiii fiind adesea neglijaţi în procesul luării deciziilor. Prin neluarea în considerare, în manieră explicită, a intereselor copiilor se creează o spirală a discriminării.

Dintre argumentele puternice care susţin nevoia de a acorda copiilor şi tinerilor o mai accentuată prioritate politică, pot fi menţionate:

· dezvoltarea sănătoasă şi participarea activă a copiilor sunt elemente cruciale pentru asigurarea unui viitor sănătos al întregii societăţi;

· copiii şi tinerii, mai mult decât alte grupuri, sunt afectaţi de acţiunea sau inacţiunea guvernelor în diferite direcţii;

· copiii suferă – uneori mai mult decât alţii – de fragmentările şi ineficienţa care pot apărea în unele servicii publice;

· copiii nu au acces la grupuri puternice de presiune – cu influenţă asupra ordinii de zi a guvernelor naţionale sau instituţiilor europene;

· copiii din majoritatea statelor sunt privaţi de accesul la sistemul juridic, asfel încât să le fie protejate drepturile.

Dreptul copiilor şi tinerilor la tratament nediscriminatoriu, la integrare socială şi la participare democratică este recunoscut în dreptul internaţional referitor la drepturile omului. Numeroasele tratate europene şi internaţionale definesc neechivoc o serie de obligaţii care impun respectarea dreptului tuturor persoanelor de a fi tratate în mod egal.

Implicit sau explicit, drepturile privind tratamentul nediscriminatoriu se extind toate şi la copii. Deşi principiul egalităţii în drepturi a fost clar stabilit, analiştii constată o insuficientă luare a sa în considerare atunci când este vorba de copii.

Convenţia privind eliminarea oricărei forme de discriminare rasială (1965), Convenţia privind eliminarea discriminării la adresa femeilor (1979), Convenţia privind drepturile copilului (1989) au fost redactate recunoscându-se faptul că, în realitate, există discriminare la adresa copiilor, aceştia având nevoie de protecţie specială în cadrul dreptului internaţional, în scopul respectării drepturilor lor.

Toţi membrii UE au ratificat Convenţia privind drepturile copilului şi trebuie să se conformeze principiilor şi normelor cuprinse în aceasta. 

Priorităţile din cadrul UE, programul său legislativ şi de finanţare au efect direct asupra transpunerii în practică, la nivel naţional, a drepturilor, privind copiii.

Un angajament în favoarea unui tratament nediscriminatoriu implică luarea în considerare, în mod activ, a impactului specific al tuturor politicilor asupra exercitării drepturilor copiilor şi tinerilor.

Convenţia privind drepturile copilului (art.2) stipulează angajamentul statelor semnatare de a respecta toate drepturile prevăzute în Convenţie şi de a le garanta, în cadrul jurisdicţiei lor, pentru toţi copiii.

Se prevede protejarea copiilor împotriva oricărei discriminări datorate statutului socio-economic, convingerilor, activităţilor sau opiniilor părinţilor lor (art. 2, par. 2).

Instituţiile de securitate socială – publice sau private –, autorităţile administrative sau organele legislative trebuie să ţină cont de interesele copiilor în toate acţiunele care îi privesc (art. 3).

În acelaşi articol se face un apel guvernelor să vegheze ca orice legislaţie şi politică propusă să fie concordantă cu interesele superioare ale copiilor.

De asemenea, se subliniază dreptul fiecărui copil la viaţă şi la o dezvoltare optimă (art. 6). Principiul nediscriminatoriu solicită guvenrelor să ia măsuri pro-active pentru a veghea la respectarea acestui drept, în mod egal pentru toţi copiii. Se solicită totodată ca prin politicile elaborate să nu fie prejudicate sănătatea şi bunăstarea copiilor. Dreptul copiilor de a fi ascultaţi şi luaţi în considerare este prevăzut în art. 12.

 

	2.2.1.
	Instrumente europene vizând promovarea dreptului copiilor la tratament nediscriminatoriu


Statele membre sunt chemate să respecte drepturile copilului, în conformitate şi cu diferite tratate europene. Toate statele membre au ratificat Convenţia europeană privind drepturile omului (ECHR). Chiar dacă nu sunt menţionaţi în mod explicit copiii, dspoziţiile Convenţiei se extind şi la aceştia.

Art. 1 din ECHR cere statelor să garanteze drepturile înscrise în această Convenţie pentru toate persoanele din jurisdicţia sa, ceea ce include evident şi copiii. Art. 14 solicită ca toate drepturile cuprinse în ECHR să fie respectate fără discriminare. Nediscriminarea pe bază de vârstă este subînţelească prin menţiunea “alt statut”, ce urmează enumerării altor motive care ar putea determina discriminare – sex, religie, culoare a pieţii, opinie politică, origine naţională sau socială, etc.

Drepturile economice şi sociale sunt protejate în conformitate cu Carta socială europeană care conţine şi un principiu de nediscriminare – cu privire la beneficierea de drepturile pe care le înglobează.

Consiliul Europei a adoptat Convenţia cu privire la exercitarea drepturilor copilului, în încercarea de a conferi forţă obligatorie principiului cuprins în art. 12 al Convenţiei relative la drepturile copilului.

Există patru procese-cheie interconectate prin care discriminarea faţă de copii se manifestă încă în UE: legislaţia, acţiunea sau inacţiunea guvernamentală, discriminarea specifică şi mass-media.

1. Legislaţia – la nivel naţional şi european, legislaţia poate contribui la accentuarea discriminării directe sau indirecte, atât a grupului de copii ca ansamblu, cât şi a anumitor grupuri de copii.

Legislaţia cu privire la imigrare, de exemplu, împiedică copiii din anumite ţări să se poată uni cu familiile lor aflate în străinătate. Copiii refugiaţi sau solicitanţi de azil au dificultăţi în privinţa accesului la anumite forme de educaţie şi asistenţă medicală.

În Marea Britanie copiii nu îşi pot exercita anumite drepturi şcolare democratice – nu au dreptul de a participa la consiliile şcolare, de a se plânge împotriva oricărui abuz sau injustiţie, nu au drept de a contesta exmatricularea. În dreptul portughez, copilul unui imigrant ilegal nu are dreptul de a merge la şcoală.

2. Inacţiunea guvernamentală – discriminarea împotriva copiilor are loc de multe ori deoarece guvernele sunt incapabile să acţioneze pentru a le proteja drepturile. Deşi circa o cincime din populaţia UE este reprezentată de copii, pentru aceştia, sumele alocate sunt foarte mici.

De multe ori, o legislaţie cu privire la egalitatea de tratament există, dar nu este aplicată eficient. De exemplu, deşi în majoritatea statelor europene există legi vizând protecţia drepturilor la educaţie şi sănătate a “copiilor străzii”, acest drept este supus tratamentului uneori arbitrar din partea unor autorităţi locale, ceea ce duce la inegalitate de tratament.

3. Discriminare specifică – atitudinile discriminatorii care conferă un statut inferior copiilor invocă lipsa de competenţă a copiilor, incapacitatea lor de a face alegeri raţionale. Pot genera discriminări concepţiile conform cărora copiii cu handicap, cei săraci, “copiii străzii” sunt mai puţin apţi, mai puţin dotaţi, respectiv mai puţin demni de încredere.

4. Mass-media – mijloacele de comunicare în masă pot promova discriminarea împotriva copiilor prin reprezentarea pe care o au despre aceştia.

Cu ocazia unei Discuţii generale, organizate în anul 1996 de Comisia cu privire la drepturile copilului despre copii şi mass-media, problema lipsei de respect la adresa copiilor s-a pus cu acuitate. Imaginile negative privind copiii, prezentate în mass-media, sunt de natură să genereze ostilitate la adresa anumitor grupuri de copii.

În scopul combaterii discriminării trebuie promovate şi alte drepturi, cum ar fi:

· dreptul de a-şi cunoaşte identitatea;

· dreptul la reîntregirea familiei;

· dreptul de a-şi exprima opinia;

· libertatea de expresie, de asociere, de exprimare a convingerilor religioase;

· dreptul la viaţa privată;

· accesul la informaţie;

· dreptul la protecţie împotriva oricărei forme de violenţă;

· egalitatea de şanse pentru copiii refugiaţi;

· dreptul la o bună îngrijire medicală;

· dreptul de a benefica de un nivel de viaţă adecvat;

· dreptul la educaţie;

· dreptul la respectarea limbii materne, culturii şi convingerilor religioase;

· dreptul la protecţie împotriva exploatării de orice fel;

· dreptul de protecţie împotriva detenţiei arbitrare.

La Consiliul European de la Lisabona (martie 2000) s-a lansat propunerea vizând reducerea la jumătate a sărăciei infantile, până în anul 2010.

În iunie 2000, a fost publicată o propunere de Decizie a Parlamentului European şi a Consiliului UE, stabilind un program vizând combaterea excluziunii sociale în perioada 2001-2005, în scopul de a:

· îmbunătăţi înţelegerea excluziunii sociale, inclusiv a copiilor;

· promova cooperarea reciprocă;

· dezvolta capacitatea de combatere a excluziunii sociale.

Trebuie ţinut cont de faptul că:

· experienţa copiilor poate fi determinată de situaţia economică şi socială a părinţilor, dar implicaţiile sunt diferite;

· copiii au o viaţă proprie care trebuie tratată separat de cea a părinţilor lor;

· interesele copiilor nu coincid întotdeauna cu cele ale părinţilor lor;

· diferite grupuri de copii sunt afectate în grade diferite de sărăcie şi excluziune socială.

	2.2.2.
	Evoluţii actuale vizând combaterea discriminării împotriva copiilor pe teritoriul UE


Până în prezent, în UE există o legislaţie săracă în ceea ce priveşte discriminarea pe criteriu de vârstă. Acolo unde această legislaţie sau politici există, ele se referă aproape exclusiv la persoanele în vârstă. Analiştii apreciază că formele de discriminare la care sunt supuşi copiii nu sunt corect recunoscute.

În numeroase state se înregistrează importante progrese. În Suedia, Danemarca, Belgia, Spania, Portugalia, Franţa şi Austria a fost înfiinţată instituţia ombudsman-ului pentru copii, acesta având atribuţii specifice pentru promovarea drepturilor copiilor şi combaterea discriminării.

Prin art. 13 al Tratatului de la Amsterdam, Comunităţile europene sunt autorizate să ia măsuri pentru combaterea discriminării pe bază de sex, rasă, origine etnică, religie sau convingeri religioase, handicap, vârstă şi orientare sexuală. 

În anul 1999, Comisia Europeană a publicat unele propuneri pentru a accentua prevederile art. 13:

· o Directivă vizând combaterea discriminării de orice tip pe piaţa muncii;

· o Directivă vizând combaterea discriminării pe bază de rasă şi origine etnică;

· un Program de acţiune conceput pentru a ajuta statele membre să combată discriminarea în general.

În cadrul programelor de acţiune comunitară trebuie incluse rezultatele programelor SOCRATES, LEONARDO ŞI YOUTH2, care urmăresc promovarea unor atitudini nediscriminatorii de către tinerii înşişi.

Programul comunitar de acţiune (1999) se axează pe trei direcţii:

· îmbunătăţirea înţelegerii problemelor legate de discriminare;

· dezvoltarea capacităţii actorilor-ţintă de a aborda eficient discriminarea prin intermediul dialogului civil şi a schimbului de informaţii şi practici pozitive;

· promovarea şi răspândirea valorilor şi practicilor în cadrul luptei contra discriminării.

O altă direcţie de acţiune trebuie să vizeze accentuarea participării democratice a copiilor – forma cea mai frapantă şi cea mai semnificativă de discriminare fiind tocmai excluderea de la această participare.

La nivel naţional se constată o recunoaştere din ce în ce mai accentuată a importanţei creării de structuri prin intermediul cărora copiii pot participa la procesul politic şi contribui la elaborarea politicilor şi deciziilor care influenţează viaţa lor.

În Franţa, au loc şedinţe ale consiliilor municipale ale copiilor şi tinerilor, încă de la sfârşitul anilor ’70. În Suedia, Danemarca, Olanda s-au înfiinţat structurile prin intermediul cărora copiii şi tinerii pot influenţa elaborarea unei politici educaţionale şi a unor segmente ale educaţiei în şcoli.

Promovarea implicării tinerilor contribuie la dobândirea de către aceştia a unei bune cunoaşteri şi înţelegeri a procesului politic, precum şi întărirea interesului lor pentru democraţie.

UE acordă o importanţă din ce în ce mai mare participării tinerilor şi copiilor la viaţa politică. În Austria (1998), a fost organizat un Congres european de participare, cu contribuţia şi participarea esenţială a tinerilor. Recomandările formulate au contribuit la o importantă Rezoluţie a Consiliului miniştrilor tineretului (adoptată în noiembrie 1998), prin care se recunoaşte importanţa participării tinerilor în Europa de azi şi de mâine.

În această Rezoluţie, Comisia Europeană este chemată să:

· se concentreze pe interesele tinerilor pentru a-şi ghida acţiunile în diferite domenii;

· promoveze implicarea tinerilor la elaborarea, executarea şi evaluarea activităţilor şi programelor pentru tineri – la nivel comunitar;

· promoveze studii pentru examinarea posibilităţilor de participare a tinerilor în Europa;

· angajeze un dialog cu tinerii pe aceste teme şi să ia în considerare opinia lor în elaborarea unor programe comunitare în domeniu;

· promoveze schimbul de opinii şi de experienţă cu privire la participarea tinerilor.

Pe 25 noiembrie 1999, Comisia Europeană a adoptat un pachet de propuneri pentru combaterea discriminării, incluzând o propunere pentru un Program comunitar de acţiune vizând combaterea discriminării pentru perioada 2001-2006, o propunere de Directivă care stabileşte un cadru general pentru un tratament egal în domeniul ocupării forţei de muncă şi o propunere pentru o Directivă care să implementeze principiul tratamentului egal între persoane, indiferent de originea etnică sau rasială. Aceste propuneri sunt analizate în prezent de Parlamentul European.

La nivelul Uniunii Europene au fost elaborate:

· Comunicarea din partea Comisiei Europene cu privire la anumite măsuri comunitare în vederea combaterii discriminării [COM (1999)564];

· Propunerea pentru un Program comunitar de acţiune în vederea combaterii discriminării pe perioada 2001-2006 [COM (1999)567];

· Propunerea pentru o Directivă care să implementeze principiul egalităţii de tratament a persoanelor, indiferent de originea rasială sau etnică [COM (1999)566];

· Propunerea pentru o Directivă care fixează cadrul general pentru tratamentul egal al persoanelor [COM (1999)565];

· Combaterea discriminării, orientări pentru iniţiativa comunitară EQUAL3 [COM (1999)476];

· Rezoluţia Parlamentului European cu privire la proiectul de Comunicare din partea Comisiei Europene către statele membre, stabilind orientări pentru Programele de iniţiativă comunitară (CIP);

· Comunicarea Comisiei Europene care stabileşte orientările pentru iniţiativa comunitară EQUAL (OJ C127, 05.05.2000).

Comisia Europeană a elaborat:

· Drepturile fundamentale şi antidiscriminarea;

· Politica în domeniul migraţiei, liberei circulaţii a lucrătorilor, combaterii rasismului şi xenofobiei.

Consiliul Europei a elaborat:

· Convenţia cu privire la Protecţia drepturilor omului şi a libertăţilor fundamentale;

· Protocol la Convenţia pentru Protecţia drepturilor omului şi libertăţilor fundamentale.

Aceste documente, chiar dacă rar menţionează explicit categoria copiilor, conţin prevederi antidiscriminatorii care includ şi această categorie de vârstă.

UE trebuie să pună în practică isntrumentele de care dispune, în cadrul unei strategii coordonate şi integrate pentru combaterea discriminării. Legislaţia este un element-cheie al unei asemenea strategii.

Programul comunitar de acţiune a inclus o fază pregătitoare între 1999-2000, urmată de etapa în derulare 2001-2006. În această fază (2001-2006) priorităţile sunt: studiul şi analiza, dezvoltarea capacităţii de prevenire a discriminării şi de luptă împotriva acesteia, activităţi de sensibilizare a factorilor de decizie, dar şi a opiniei publice.

Programul (adoptat de Consiliul UE pe 27 noiembrie 2000) este conceput pentru a promova măsuri adecvate pentru a preveni şi combate discriminările bazate pe rasă, origine etnică, religie, handicap, vârstă sau orientare sexuală şi cuprinde trei obiective majore:

1. facilitarea unei mai bune înţelegeri a problemelor legate de discriminare prin îmbunătăţirea cunoaşterii acestui fenomen, evaluând eficienţa politicilor şi practicilor;

2. dezvoltarea capacităţii de prevenire şi de abordare eficientă a discriminării, în special prin întărirea mijloacelor de acţiune a organizaţiilor şi prin susţinerea schimbului de informaţii şi de experienţe pozitive şi prin integrarea, la nivel european, a unor organizaţii reprezentând şi apărând drepturile persoanelor victime ale discriminării, ţinând cont de diferitele forme de discriminare;

3. promovarea şi răspândirea valorilor şi experienţelor care se subordonează luptei împotriva discriminării, inclusiv activităţi de sensibilizare a opiniei publice şi factorilor de decizie.

Pentru atingerea acestor obiective, strategia prevede trei direcţii de acţiune:

· întărirea analizei în domeniu;

· susţinerea organizaţiilor care participă la prevenirea şi lupta împotriva discriminării;

· sensibilizarea factorilor de decizie pentru sporirea eficienţei măsurilor şi practicilor antidiscriminatorii.

La Conferinţa mondială împotriva rasismului, discriminării rasiale şi xenofobiei (Geneva 30 iulie – 10 august 2001), Comitetul pentru drepturile copilului a subliniat rolul educaţiei, dreptul accesului tuturor copiilor la aceasta.

Comitetul menţionat a subliniat rolul important pe care Programul îl acordă categoriei copiilor. Comitetul sugerează încurajarea statelor membre în a ratifica cele 2 Protocoale facultative referitoare la Convenţia asupra drepturilor copilului cu privire la implicarea copiilor în conflictele armate şi a traficului de copii, prostituţiei şi pornografiei infantile. Convenţia privitoare la drepturile copilului, împreună cu cele 2 Protocoale, este un instrument util împotriva discriminării copiilor.

Nediscriminarea este inclusă în valorile pe care se fondează UE, aşa cum este menţionat în Proiectul de Tratat pentru o Constituţie a Europei.

Forumul european pentru bunăstarea copilului (Belgia) efectuează în prezent un studiu ale cărui obiective sunt: realizarea unei analize comparative a legislaţiei şi sistemelor judiciare din statele membre, în privinţa copiilor, cu scopul identificării legilor şi practicilor discriminatorii bazate pe vârstă.

În Declaraţia universală a drepturilor omului (art. 25, 26) se precizează:

“Orice persoană are dreptul la un nivel de viaţă de natură să-i asigure sănătatea, bunăstarea […] . Perioada maternităţii şi a copilăriei dă dreptul la o asistenţă specială. Toţi copiii […] se bucură de aceeaşi protecţie socială […]. Orice persoană are dreptul la educaţie”..

În art. 2, 6, 24, 27, 28, 32 şi 34 se fac precizări în legătură cu dreptul copilului la viaţă şi dezvoltare şi la angajamentul statelor semnatare de a respecta drepturile şi a adopta toate măsurile necesare pentru transpunerea în practică a acestui obiectiv.

Necesitatea luării unor măsuri speciale pentru protecţia copiilor şi adolescenţilor este prevăzută şi în art. 10, 11, 12, 13 ale Pactului internaţional cu privire la drepturile economice, sociale şi culturale. În aceleaşi articole se subliniază necesitatea protejării copiilor faţă de orice formă de exploatare economică şi socială.

În Pactul internaţional cu privire la drepturile civile şi politice se subliniază dreptul fiecărui copil la protecţie din partea familiei, societăţii şi statului (art. 13 şi 24).

În Declaraţia de la Viena, art. 21, (1998) se accentuează necesitatea întăririi mecanismelor şi programelor naţionale şi internaţionale vizând protecţia copiilor, datoria statelor de a combate încălcarea drepturilor având ca victime tinerii. Statele sunt invitatte să integreze prevederile Convenţiei asupra drepturilor copilului în Planuri naţionale de acţiune.

Promovarea exercitării drepturilor copiilor este prevăzută şi în art. 6 (c, d) al Declaraţiei de la Copenhaga (oct. 1999) cu privire la dezvoltarea socială.

Conform aprecierii analiştilor, în Europa este necesară o viziune comună în privinţa copiilor, stabilirea unor standarde unitare.

În Directiva Consiliului 78/2000/CE care stabileşte cadrul general pentru tratament egal în privinţa angajării şi ocupării forţei de muncă, la art. 6 se precizează că “statele membre vor asigura faptul că diferenţele de tratament pe motiv de vârstă nu vor constitui o discriminare dacă, în cadrul legislaţiei naţionale sunt justificate obiectiv şi motivat de un scop legitim, incluzând politica de ocupare a forţei de muncă […] şi mijloacele de atingere a acestui scop sunt cele adecvate”.

Art. 6 precizează situaţiile în care nu se poate considera că s-a practicat o discriminare bazată pe vârstă.

Necesitatea eliminării oricăror forme de muncă a copiilor, contrare normelor internaţionale, este cuprinsă în Programul de acţiune stabilit la Beijing (par. 178 m şi 230 m) din mai 2001.

Euronet (European Children’s Network) salută includerea protecţiei drepturilor copiilor în art. 3 al Proiectului de Constituţie europeană. Alte articole din Proiectul de Constituţie, care se referă la drepturi ale copiilor sunt art. 24, art. 168 şi art. 172.

Congresul de la Yokohama (decembrie 2001) a reafirmat şi completat angajamentele luate la Stockholm, în 1996, privind exploatarea sexuală a copiilor. La Yokohama a fost reînnoit angajamentul statelor de a asigura o eficientă implementare a măsurilor care includ legi bazate pe drepturile copiilor, combătând discriminarea. 

În noiembrie 2002, Euronet şi-a prezentat observaţiile în legătură cu Proiectul Tratatului Constituţional. Euronet doreşte să evidenţieze rolul copiilor, asigurându-se că aceştia nu vor mai fi afectaţi în mod negativ de legislaţia şi politicile din UE – care uneori nu ţin cont de interesele superioare ale copiilor.

Există anumite articole în Proiectul de Constituţie care pot fi importante pentru copii: art. 2, 4, 5, 6 şi 34.

Art. 2 stabileşte valorile UE, valori care sunt relevante pentru copii, drepturile copilului trebuind să fie incluse în drepturile fundamentale.

Prin recunoaşterea personalităţii juridice a UE şi definirea cetăţeniei în UE (art. 4 şi 5), Euronet sugerează ca drepturile cetăţeneşti acordate la nivel naţional copiilor să fie extinse şi la nivel european.

Referirea la principiul democraţiei participative se face la art. 34. Euronet recomandă ca tinerii şi copiii, împreună cu organizaţiile care îi reprezintă să poată participa pe deplin la luarea deciziilor care îi privesc.

În statele membre au fost înfiinţate o serie de organisme naţionale pentru promovarea nediscriminării pe diverse criterii:

Belgia: CECLR – Centrul pentru egalitatea şanselor şi luptă contra rasismului

Danemarca: Consiliul pentru egalitate etnică

Finlanda: Ombudsman pentru minorităţi

Franţa: GELD – grup de studiu şi luptă contra discriminărilor

Germania: Comisarul pentru problemele străinilor din Senatul de la Berlin

Irlanda: Autoritatea pentru egalitate

Italia: Comisia pentru politici de integrare

Olanda: Comisia pentru tratament egal

Suedia: Ombudsman 

Marea Britanie: Comisia pentru egalitate rasială şi Comisia pentru drepturile handicapaţilor

Cadrul instituţional este în continuă dezvoltare şi diversificare, pe măsura amplificării complexităţii provocărilor pe plan eurpean şi mondial.

În Belgia a fost elaborat un Proiect de lege împotriva discriminării (decembrie 2002), în Italia este în vigoare art. 29 din Legea 39/2002, în Olanda este în vigoare Memorandum-ul 28770 (2002-2003) şi Legea egalităţii de tratament (din martie 1994).

Deşi în Constituţia sau în actele normative ale mai multor state – Finlanda, Belgia, Franţa, Olanda, Suedia, Marea Britanie – este menţionată interzicerea discriminării pe criteriul de vârstă, aceasta se referă la populaţia adultă – în situaţia accesului pe piaţa muncii –, sau la persoanele în vârstă care trebuie să beneficieze de protecţie specială.

